Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 476

7. Az ellenőrzés és az értékelés módszerei Túl a jogi és tanügyi kereteken a szakiskolában a nevelési feladatok sajátságos értékelési szempontok megfogalmazását teszik szükségessé. Ez lehet csoportra, egyénre igazított, az egyén fejlődését megerősítő helyi követelményrendszer. A kooperációra épülő pedagógiai program az ötfokú skálán értékelt dolgozatok és feleletek rendszerénél tágabb értékelési lehetőséget nyújt. Fontos szerepet kap a szöveges értékelés, a csoport tanár általi és önértékelése. A feladatlapok feldolgozása során végzett munka értékelésén túl lehetőség van a megszerzett készségek és képességek értékelésére. Mindehhez megfelelő méréseket kell kidolgozni (pl. önálló kísérlet, projekt bemutatása, témához csatlakozó újságcikk értelmezése, önálló kutatómunka eredményének bemutatása, együttműködés egyszerű közös feladatban, önálló munkavégzés, eszközkészítés). Az értékelés során olyan általános kompetenciák jelennek meg, mint előadókészség, lényeglátás, lényegkiemelés, szövegértés, forráshasználat, prezentáció készítése, együttműködési készség stb. A megfelelő kompetencia alapú értékelési rendszert az alapvizsgával összhangban kell fejleszteni. A tantárgystruktúrában a teljes tananyagmennyiség egyetlen egységet jelent. Egyetlen tantárgyi érdemjegy írható a dokumentumokba. Mivel a feldolgozás jellege és tartalma módszertanilag és órarendileg is szükségszerűen differenciált, ezért a heti, havi, illetve modulzáró, félévi, év végi érdemjegyek „összetevőit” helyben kell szabályozni. Az érdemjegy átlagolással történő megállapításához szükséges lehet egy-egy részfeltétel előzetes előírására. Az elméleti tudás vagy a megértés ellenőrzése történhet szóban vagy írásban. A gyakorlati tevékenységek megítélése komplex feladat, melyben szerepet kap a munka eredményessége, munkaszervezés, időbeosztás, dokumentálás. Mivel a gyakorlati modul elméletigényes, ezért nem elegendő csak a gyakorlat manuális részének értékelése, hanem feladatlapokkal, tesztekkel, számítási feladatokkal az elméleti ismeretek elsajátítását is ellenőrizni szükséges. A produktum, a gyakorlati munkadarab értékelésekor érdemes figyelembe venni az eszközök kezelésének szakszerűségét, a balesetmentes munkavégzést és az igényességet is. Az előre közölt ellenőrzési és értékelési szempontok motiválhatják a tanulókat. A humánus és igazságos értékrend következetes alkalmazása és a fejlődés elismerése a tanulók számára szintén motiváló tényező lehet. Az osztályzatok mellett mindig fontos a szöveges értékelés, mely felhívja a figyelmet a hibákra, hiányosságokra, kiemeli a pozitívumokat, megmutatja a további fejlődési lehetőségeket. Az értékelés igazodjon a tanulók eltérő adottságaihoz és egyéni fejlődési üteméhez. Az értékelésbe, saját és mások munkájának elemzésébe vonjuk be a tanulókat. A modulokat külön-külön is érdemjeggyel kell értékelni. Az iskolának a helyi tantervében kell szabályoznia azt, hogyan alakítja ki a végső érdemjegyet. Ajánlott a matematikai átlagolás után a gyakorlati érdemjegy felé kerekíteni a tantárgy végső érdemjegyét. Ne feledkezzünk meg arról, hogy a gyakorlati oktatás elsődleges feladata felkészíteni diákjainkat a megfelelő szakmaválasztásra, segíteni az egyéni életpályájuk reális megtervezésében. 2006/79/II. szám

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes